b'\n_START_ARTICLE_\nCembalokonserter (Bach)\n_START_PARAGRAPH_\nCembalokonserter av Johann Sebastian Bach omfatter syv solokonserter for cembalo, strykere og generalbass (i BWV 1057 opptrer i tillegg to blokkfl\xc3\xb8yter) som er bevart i et h\xc3\xa5ndskrift (BWV 1052\xe2\x80\x931059); dessuten tre konserter for to cembali (BWV 1060\xe2\x80\x931062), to konserter for tre cembali (BWV 1063/1064) og \xc3\xa9n konsert for fire cembali (BWV 1065), alle med strykere og generalbass. I tillegg kommer Trippelkonsert i a-moll (BWV 1044) som er en bearbeidelse, samt Brandenburgerkonsert nr 5 (BWV 1050)._NEWLINE_Artikkelen omfatter ikke Bachs konserter for cembalo solo (BWV 972 til 987) som Bach skrev i Weimar.\n_START_SECTION_\nOpprinnelse\n_START_PARAGRAPH_\nCembalokonsertene ble skrevet i Leipzig mellom 1729 og 1740, p\xc3\xa5 en tid Bach ledet det Collegium musicum som Telemann grunnla i 1701. Etter et f\xc3\xb8rste eksperiment i femte Brandenburgerkonsert (1720/21) brukte Bach her for f\xc3\xb8rste gang cembaloet som soloinstrument. Biografene g\xc3\xa5r ut fra at Bach skrev konsertene for flere solocembali for at ogs\xc3\xa5 hans eldste s\xc3\xb8nner skulle f\xc3\xa5 anledning til \xc3\xa5 opptre solistisk og f\xc3\xa5 solisterfaring._NEWLINE_I de fleste tilfellene viser bevarte originaler, unders\xc3\xb8kelser av h\xc3\xa5ndskrift og stilistiske overveielser at Bach bearbeidet eksisterende konserter opprinnelig skrevet for andre soloinstrumenter. Dessuten forekommer enkeltsatser som innledende instrumentalsatser i kantater; uansett stammer alle fra en opprinnelig form som ikke er for cembalo._NEWLINE_For et tilfelle med fiolin som original var Bach tvunget til \xc3\xa5 transponere en heltone ned fordi fiolinen n\xc3\xa5r opp til e\xe2\x80\x99\xe2\x80\x99\xe2\x80\x99, mens cembaloet bare g\xc3\xa5r til d\xe2\x80\x99\xe2\x80\x99\xe2\x80\x99. Bach brukte to metoder under bearbeidelsene: enten spiller cembalosolistens den opprinnelige basslinjen med venstre h\xc3\xa5nd, og cello og bass bare settes inn i tuttipassasjene, eller s\xc3\xa5 beholder orkesterbassen basslinjen og Bach f\xc3\xb8yde til en ny stemme for cembalistens venstre h\xc3\xa5nd._NEWLINE_Fram til i dag har det ikke v\xc3\xa6rt helt akseptert at Bach erstattet en fiolin med et cembalo, selv om flere detaljforbedringer og m\xc3\xa5ten solostemmen er omarbeidet p\xc3\xa5 (fiolintypiske figurer er erstattet med passasjer som egner seg bedre p\xc3\xa5 et cembalo) viser at komponisten la tilstrekkelig omhu og interesse i arbeidet til at det ikke kan ha dreid seg om et pliktmessig utf\xc3\xb8rt leilighetsverk. Med ett unntak n\xc3\xa6r er det ikke bevart continuostemmer \xe2\x80\x93 unntaket antas \xc3\xa5 bygge p\xc3\xa5 en obokonsert \xe2\x80\x93 for det er sv\xc3\xa6rt tvilsomt om cembalo ble brukt som continuoinstrument i tillegg til solistrollen. Disse verkene og enkelte kammermusikalske sonater med obligat cembalo ser flere forskere p\xc3\xa5 som uttrykk for bestrebelser Bach gjorde for \xc3\xa5 frigj\xc3\xb8re seg fra den tradisjonelle continuopraksisen, og de tenderer til \xc3\xa5 mene at det var Bachs intensjon at disse finpussede konsertversjonene skulle tre inn i stedet for originalversjonene.\n_START_SECTION_\nKonsertene i det autografe manuskriptet\n_START_PARAGRAPH_\nEtter det man vet i dag skrev Bach rundt 1738 f\xc3\xb8rst Konsert i g-moll BWV 1058 og fragmentet BWV 1059, deretter de \xc3\xb8vrige seks konsertene p\xc3\xa5 annet papir og med andre overskrifter. Arklagene ble senere bundet i omvendt rekkef\xc3\xb8lge slik at dagens nummerering avviker, det gjelder ogs\xc3\xa5 nummereringen i BWV.\n_START_SECTION_\nAndre konserter med et solocembalo\n_START_PARAGRAPH_\nDet finnes ytterligere to konsertante verk med solocembalo som er verd \xc3\xa5 nevne. De har samme besetning som verkene i samlemanuskriptet \xe2\x80\x93 en gruppe med solocembalo, -fl\xc3\xb8yte og -fiolin, som strykerne og continuoen spiller mot; i begge verk spilles midtsatsen utelukkende av solistene._NEWLINE_Det er vanlig oppfatning blant dagens forskere at disse komposisjonene er blant musikkhistoriens f\xc3\xb8rste eksempler p\xc3\xa5 konserter med solistisk cembalo.'